钦定古今图书集成/方舆汇编/职方典/第1253卷 > 《题衡山文宣庙新学堂呈陆宰》前人
## 钦定古今图书集成/方舆汇编/职方典/第1253卷 > 《题衡山文宣庙新学堂呈陆宰》前人

旄头彗紫微，无复俎豆事。金甲相排荡，青衿一憔悴。
呜呼已十年，儒服敝于地。征夫不遑息，学者沦素志。
我行洞庭野，欻得文翁肆。侁侁胄子行，若风舞雩至。
周室宜中兴，孔门未应弃。是以资雄才，焕然立新意。
衡山虽小邑，首唱恢大义。囚见县尹心，根源旧宫閟。
讲堂非曩构，大屋加涂墍。下可容百人，墙隅亦深邃。
何必三千徒，始压戎马气。林木森庭户，密干叠苍翠。
有井朱夏时，辘轳冻阶戺。耳闻读书声，杀伐灾髣髴。
故国延归望，衰颜减愁思。南纪收波澜，西河共风味。
采诗倦跋涉，载笔尚可记。高歌激宇宙，凡百慎失坠。